1. OBRAZOVANJE I OSPOSOBLJAVANJE IZ ZAŠTITE NA RADU

* 1. **OSPOSOBLJAVANJE ZA RAD NA SIGURAN NAČIN U ŠKOLSKIM RADIONICAMA**

#### PRAVILO PRVOG DANA

Programe srednjoškolskog obrazovanja, programe prekvalifikacije, osposobljavanja i usavršavanja za obavljanje određenih poslova izvodi škola.

Sadržaje zaštite na radu izvode profesori strukovnih predmeta, nastavnici praktične nastave i stručni učitelji po izvedbenim programima.

Praktični rad i vježbe učenici obavljaju pod stalnim nadzorom profesora, nastavnika praktične nastave, stručnih učitelja i suradnika u nastavi, koji su osposobljeni da mogu samostalno obavljati rad na siguran način i da mogu osposobljavati druge (instruktorska funkcija).

Škola, odnosno ravnatelj/ica je odgovoran/a za organiziranje i provedbu zaštite na radu u svim dijelovima organizacije rada i u svim radnim procesima **i tu odgovornost ne može prenijeti ni na koga.**

Na početku 1. dana obrazovanja u Školskoj radionici, a prije uključivanja učenika u izvođenje Praktične nastave, izvođač (profesor, nastavnik praktične nastave ili stručni učitelj) je dužan učenike obavijestiti o svim činjenicama i okolnostima koje utječu ili bi mogle utjecati na sigurnost i zdravlje učenika vezanim uz ostvarivanje programa Praktične nastave i početi osposobljavati za rad na siguran način.

# Obaveze nastavnika

1. Upoznaje učenike sa:
* svim radnim prostorijama u kojima se izvodi Praktična nastava,
* svim pomoćnim prostorijama (garderoba, umivaonici, zahodi, prostorije za osobnu higijenu učenica).
1. Pokazuje učenicima mjesta gdje se nalaze aparati za gašenje požara i kako se pravilno koriste, a prolaz tim aparatima mora biti uvijek slobodan.
2. Upozorava učenike da na poslovima gdje se ne mogu otkloniti štetnosti i opasnosti, uvijek koriste sva propisana osobna zaštitna sredstva (primjerice, pri brušenju na radioničkoj brusilici, pri varenju, pri radu sa sjekačem i sl.).

# Pravila ponašanja

U prostorijama namijenjenim za rad, držite se utvrđenih pravila ponašanja!

* Svugdje i na svakom mjestu poštujte znakove obaveza, opasnosti i upozorenja,
* Strogo je zabranjeno puštanje u rad strojeve ili postrojenja s kojima u svom radu ne rukujete,
* Ne skidajte crvene kartice s tih strojeva ili postrojenja,
* Radno mjesto, prostorije i radni okoliš se moraju redovito čistiti i održavati,
* Sve prometnice i pješačke staze moraju biti stalno prohodni, ne smiju biti uprljani materijalima koji izazivaju klizanje ili zakrčenja, pa time uzrokuju posrtanja i padove,
* Svi materijali i sirovine koji se koriste u svakodnevnom radu moraju biti uvijek uredno složeni.

##### Važni članci iz zakona

Prema članku 64. Zakona o zaštiti na radu (NN, br. 114/03) zabranjeno je uzimanje alkoholnih pića i drugih sredstava ovisnosti prije i tijekom rada i njihovo unošenje u radne prostorije i prostore.

Prema članku 112.istog Zakona: Novčanom kaznom od 100 kn (sto kuna) inspektor će kaznit za prekršaj na licu mjesta radnika: - ako unosi i uživa alkohol za vrijeme rada ili ako obavlja rad dok je pod utjecajem alkohola i drugih sredstava ovisnosti.

**Važno:** Nastavnik zadužen za učenike na Praktičnoj nastavi, ne smije dozvoliti boravak u školi učeniku/ci koji/a krši odredbu članka 64. Udaljava učenika/cu iz škole na cijeli dan, upisuje ga u dnevnik rada i o tome izvješćuje stručnu službu škole.

Prema članku 13. Zakona o ograničavanja uporabe duhanskih proizvoda (NN, br. 125/08): Zabranjuje se pušenje u svim radnim prostorijama i prostorima (radni okoliš) u kojima se obavlja djelatnost odgoja i obrazovanja (parafrazirano).

Odluku o granicama radnog okoliša donosi Školski odbor i o tome obavještava sve koji po bilo kojoj osnovi bivaju u školi.

Prema članku 29. stavak2. navedenog Zakona: Novčanom kaznom u iznosu od 1.000,00 kn (tisuću kuna), na mjestu izvršenja, inspektor će kazniti fizičku osobu koja krši odredbu članka 13. stavaka 1.

##### Radna disciplina

Dok se radi, pridržavajte se radne discipline:

* Zabranjeno je drijemanje i spavanje u bilo koje doba i na bilo kojem mjestu u školskoj radionici, jer se i na taj način mogu izbjeći ozljede,
* Urednost tvog radnog mjesta i tvojih radnih prostora uvjet je kvalitetnog i sigurnog obavljanja posla. Zbog toga se uvijek i u svakom trenutku držite tog načela.
* Zabranjeno je hodati po klupama ili bilo kojoj opremi, instalacijama i sl.. svaka takva glupost može dovesti do ozljede.
* Nije dozvoljeno bacanje alata, opreme ili ostatka materijala s jedne klupe na drugu.
* Pazite kad radite u školskoj radionici niste sami i zato u svakom trenutku morate posebno osigurati od slučajnog pada alat, pribor i dijelove materijala koji obrađujete.
* «Odijelo ne čini čovjeka!!!»
* «Radno odijelo štiti radnika!»
* Obavezno radno odijelo po mjeri, odijelo koje prianja uz tijelo! Nošenje kratkih hlača, tenisica ili kretanje bez propisane zaštitne opreme je zabranjeno.
* Strogo su zabranjene grube šale koje mogu prouzročiti ozljedu ili izazvati štetu.
* Ne trči po radnoj prostoriji, osim u slučaju nesreće.
* Zabranjene su šetnje po radnim prostorijama Školske radionice radi znatiželje.
* Ne prilazite nikada opremi, niti ulazite u prostorije i prostore gdje je istaknut znak zabrane (primjerice u kotlovnicu).
* U druge prostorije ulazite samo ako imate obaviti neki posao i uz nazočnost nastavnika.

# Tehnološka disciplina

Učenik je dužan obavljati poslove s dužnom pozornošću, te pri tome voditi računa o svojoj sigurnosti i zdravlju kao i sigurnosti i zdravlju drugih.

Smatra se da učenik radi s dužnom pozornošću kada poslove obavlja sukladno znanjima koje je stekao tijekom osposobljavanja za rad na siguran način te uputama nastavnika i to na način da:

* prije početka rada pregleda mjesto rada te o uočenim nedostacima izvijesti nastavnika,
* pravilno upotrebljava strojeve, aparate, alate, opasne tvari, transportnu opremu i druga sredstva rada,
* pravilno upotrebljava propisanu osobnu zaštitnu opremu koju je nakon uporabe dužan vratiti na prikladno mjesto,
* pravilno upravlja i svojevoljno ne isključuje, ne vrši preinake i ne uklanja sigurnosne naprave na sredstvu koji koristi (stroj, aparat, alat, postrojenje, zgrada),
* posao obavlja sukladno pravilima struke te propisanim uputama,
* prije napuštanja rada ostavi sredstva rada u takvom stanju da ne ugrožavaju druge radnike i sredstva rada,
* odmah obavijesti nastavnika o svakoj situaciji koju smatra ozbiljnom i neposrednom opasnošću za sigurnost i zdravlje učenika, kao i o nepostojanju ili nedostatku uputa koje su date za takvu situaciju,
* surađuje s nastavnikom u rješavanju svih pitanja zaštite na radu.

Ukoliko nema pitanja, idemo na upoznavanje i čišćenje vašeg prvog radnog mjesta.

(Strojari na **Radno mjesto ručne obrade).**